b'\n_START_ARTICLE_\nVelika nagrada Tripolija 1938\n_START_SECTION_\nPred dirko\n_START_PARAGRAPH_\nZa dirko je vladalo veliko zanimanja, saj si bili vsi novi 3,0 L dirkalniki, razen dirkalnikov Auto Uniona, pripravljeni za svoj prvi preizkus na dirki. Toda dirka\xc4\x8dev s tak\xc5\xa1nimi dirkalniki se je prijavilo le trinajst, tako da je \xc5\xa1tartno vrsto zapolnilo \xc5\xa1e sedemnajst ve\xc4\x8dinoma italijanskih dirka\xc4\x8dev z dirkalniki \xc5\xa1ibkej\xc5\xa1ega razreda Voiturette, ki so imeli 1,5 L motorje. Tako je bilo na dirki trideset dirkalnikov, kolikor jih je bilo potrebno zaradi loterije._NEWLINE_Novi Auto Unionovi dirkalniki \xc5\xa1e niso bili pripravljeni, je pa Maserati predstavil svoje nove dirkalnike 8CTF, s katerimi sta dirkala Carlo Felice Trossi in presenetljivo Achille Varzi, ki ni dirkal \xc5\xbee od dirke za Velike nagrade Masaryka v sezoni 1937. Jean-Pierre Wimille je za Bugatti dirkal z istim dirkalnikom kot na dirki Grand Prix de Pau, Alfa Romeo pa je nastopila z enim 8-cilindri\xc4\x8dnim, tremi novimi 12-cilindri\xc4\x8dnimi dirkalniki in prvi\xc4\x8d s prototipom motorja 316 v \xc5\xa1asiji Tipo C._NEWLINE_Mercedes-Benz je \xc5\xbeelel nastopiti s \xc5\xa1tirimi dirkalniki, toda organizatorji dirke so jim dovolili le tri. Zavrnili so tudi mo\xc5\xbenost, da bi bil \xc4\x8detrti dirkalnik prebarvan zeleno za Dicka Seamana. V mo\xc5\xa1tvu so bili zelo besni, ko so izvedeli, da bo Raymond Sommer dirkal s \xc4\x8detrtim dirkalnikom Alfe Romeo kot privatnik._NEWLINE_Pred dirko je bilo tudi veliko govora o tveganju zaradi dirkanja dirka\xc4\x8dev z dirkalniki tipov tako Grand Prix, kot tudi Voiturette, na isti dirki. Namre\xc4\x8d to dirkali\xc5\xa1\xc4\x8de je bilo eno najhitrej\xc5\xa1ih na svetu, zato je razlika v mo\xc4\x8di motorjem med obema razredoma dirkalnikov \xc5\xa1e kako pri\xc5\xa1la do izraza, razlike v kon\xc4\x8dnih hitrostih pa so bile tako velike, da bi lahko bile lahko vzrok za nevarne nesre\xc4\x8de pri velikih hitrostih.\n_START_SECTION_\nKvalifikacije\n_START_PARAGRAPH_\nMercedes-Benz je z novimi dirkalniki W154 dominiral, Hermann Lang je osvojil najbolj\xc5\xa1i \xc5\xa1tartni polo\xc5\xbeaj z le sedem sekund po\xc4\x8dasnej\xc5\xa1im \xc4\x8dasom kot je bil lanski, drugo mesto je z zaostankom ve\xc4\x8d kot treh sekund osvojil Manfred von Brauchitsch, tretji Rudolf Caracciola pa je za Langom zaostajal \xc5\xbee ve\xc4\x8d kot \xc5\xa1est sekund, vsi Mercedes-Benz. \xc4\x8cetrti najhitrej\xc5\xa1i je bil Clemente Biondetti s 16-cilindri\xc4\x8dnim motorjem, ki ga je dobil kot nagrado za zmago na dirki Mille Miglia, zaostajal pa je \xc5\xbee skoraj deset sekund. Kljub dobrem \xc4\x8dasu pa je se nov motor prekomerno pregreval, te\xc5\xbeave pa so bile tudi z dovodom olja. Zato je Biondetti na dirki nastopil z rezervnim dirkalnikom 308. Gianfranco Comotti je na kvalifikacijskem treningu uni\xc4\x8dil svoj motor, zato je prevzel dirkalnik Dreyfusa, ki je prevzel dirkalnik Schella, Ameri\xc4\x8dan je tako ostal brez dirkalnika. Franco Cortese je bil najhitrej\xc5\xa1i dirka\xc4\x8d v razredu Voiturette.\n_START_SECTION_\nDirka\n_START_PARAGRAPH_\n\xc5\xa0tart dirke je bil na\xc4\x8drtovan za tretjo uro, toda bil je prestavljen za pol ure, ker si je mar\xc5\xa1al Balbo ogledoval dirkalnik in govoril z dirka\xc4\x8di. Na \xc5\xa1tartu je bil kar nekaj zmede, saj so \xc5\xa1ibkej\xc5\xa1i dirkalniki tipa Voiturette, ki so stali za mo\xc4\x8dnej\xc5\xa1imi dirkalniki tipa Grand Prix, \xc5\xa1tartali \xc5\xbee pred znakom za za\xc4\x8detek dirke, tako se je na primer Caracciola pred prvim ovinkom zna\xc5\xa1el za dvema \xc5\xa1ibkej\xc5\xa1ima dirkalnikoma. Po nekaj ovinkih je bil vrstni red v ospredju Lang, Giuseppe Farina, Caracciola, von Brauchitsch in Carlo Felice Trossi. Farina ni mogel slediti Langu, v vodstvo pa se je prebil von Brauchitsch, ki je bil na strategiji dveh postankov v boksih, med tem ko je Lang na\xc4\x8drtoval le en postanek. Toda vodilni Nemec je moral kmalu zaradi te\xc5\xbeav z motorjem vodstvo ponovno prepustiti Langu. Nato je Langa napadal Trossi, ki je prevzel vodstvo in posku\xc5\xa1al narediti razliko, za njim so bili Lang, Farina, Caracciola, von Brauchitsch, Biondetti, Comotti in Ren\xc3\xa9 Dreyfus._NEWLINE_Luigi Villoresi je bil prvi od dirkalnikov tipa Voiturette, toda kmalu ga je prehitel Franco Cortese. V sedmem krogu se je pripetila prva ve\xc4\x8dja nesre\xc4\x8da na dirki, ko je Eugenio Siena v slepem hitrem ovinku pred seboj nenadoma zagledal po\xc4\x8dasnej\xc5\xa1ega Corteseja. Siena je mo\xc4\x8dno zaviral in izgubil nadzor nad dirkalnikom, ki je presko\xc4\x8dil pe\xc5\xa1\xc4\x8deno bankino in tr\xc4\x8dil v konja. Siena je na mestu umrl, Cortese pa je \xc5\xa1e naprej vodil v razredu Voiturette nezavedajo\xc4\x8d se smrtne nesre\xc4\x8de Siene tik za njim. Nova Maseratija sta hitro za\xc5\xa1la v te\xc5\xbeave, Trossi je najprej upo\xc4\x8dasnil zaradi te\xc5\xbeav z motorjem, v petnajstem krogu pa odstopil zaradi okvare zadnje osi dirkalnika. Pred tem pa je v devetem krogu postavil najhitrej\xc5\xa1i krog dirke. Tudi Varzi v drugem Maseratiju je odstopil zaradi enake okvare._NEWLINE_Tudi Cortese je kmalu za tem odstopil, tako da sta se za vodstvo v razredu Voiturette zdaj borila Giovanni Rocco in Piero Taruffi. V trinajstem krogu pa je pri\xc5\xa1lo do nove hude nesre\xc4\x8de. L\xc3\xa1szl\xc3\xb3 Hartmann je presekal ovinek in nazaj na stezo zapeljal tik pred Farino, pri visoki hitrosti tr\xc4\x8dila, se prevrnila in se tako ustavila sredi steze. Tako je med njima ostalo le malo prostora, da so se ju ostali dirka\xc4\x8di lahko izognili. Caracciola se ju je komaj \xc5\xa1e ognil, Lang je ravno tam za krog prehiteval dirka\xc4\x8da v razredu Voiturette, z zelo mo\xc4\x8dnim zaviranjem se je Nemec komaj \xc5\xa1e pravo\xc4\x8dasno ustavil. Farina v nesre\xc4\x8di ni utrpel huj\xc5\xa1ih posledic, Hartmann pa si je zlomil hrbet in je umrl naslednjega dne v bolni\xc5\xa1nici._NEWLINE_Veliko dirka\xc4\x8dev se je otepalo te\xc5\xbeav s pregrevanjem motorja, saj je bila kombinacija zelo hitre steze, vro\xc4\x8dine in drobcev peska, ki jih je na stezo nosil veter, usodna za ve\xc4\x8d dirkalnikov. Tudi Caracciola in von Brauchitsch sta imela podobne te\xc5\xbeave, slednji je moral zaradi tega celo opraviti tri postanke. Tako je v vodstvu ostal Lang z edinim dirkalnikom tipa Grand Prix, ki ni imel nikakr\xc5\xa1nih te\xc5\xbeav z dirkalnikom. Na polovici dirke, ko je imel \xc5\xbee tri minute prednosti, je opravil svoj edini postanek v boksih. Vodstvo je zadr\xc5\xbeal se do cilja, celo vse ostale dirkalnike je prehitel vsaj za krog in tako dosegel svojo drugo zmago na dirki za Veliko nagrado Tripolija. Tudi s te\xc5\xbeavami z motorjem sta bila ostala Mercedesova dirkalnika prehitra za ostale, tako sta von Brauchitsch in Caracciola zasedla drugo oziroma tretje mesto za trojno zmago nem\xc5\xa1kega mo\xc5\xa1tva. Taruffi je prehitel Rocca in zmagal v razredu Voiturette.\n_START_SECTION_\nPo dirki\n_START_PARAGRAPH_\nZaradi dveh smrtnih nesre\xc4\x8d je bila tradicionalna zabava po dirki odpovedana. Organizatorji dirke so bili s strani dirka\xc4\x8dev dele\xc5\xbeni velikih kritik zaradi odlo\xc4\x8ditve o dirkanju dirkalnikov obeh razredov na isti dirki, saj prakti\xc4\x8dno ni bilo dirka\xc4\x8da, ki med dirko ne bi bil udele\xc5\xbeen v vsaj en incident.'